Wilder moet besluit oor herontmoeting | Netwerk24
Deontay Wilder bevind hom op sy sitvlak in sy geveg die naweek teen Tyson Fury. In die agtergrond is die skeidsregter Kenny Bayless. Foto: AP
Die Amerikaner het 'n klousule in sy kontrak vir sy geveg die afgelope naweek in Las Vegas teen Fury gehad wat lui dat hy 30 dae tyd het om nog 'n geveg teen die Brit af te dwing indien hy sou verloor.
Fury het die Amerikaner behoorlik afgeransel om met 'n tegniese uitklophou in die sewende ronde te wen.
Die voormalige kampioen se afrigters was ná die geveg met mekaar haaks oor die uitslag. Mark Breland, 'n hulpafrigter, het die handdoek ingegooi en Jay Deas, die hoofafrigter, wou gehad het Wilder moes langer baklei.
Wilder is ná die geveg hospitaal toe geneem waar daar steke in sy oor gesit is. Sy oordrom was glo nie gebars nie, maar die Amerikaner het maar bra van balans gelyk nadat Fury hom in die derde ronde teen die oor geslaan het.
Daar word ook gewag vir meer inligting oor Wilder se woorde dat hy reeds voor die geveg die een of ander probleem gehad het.
Fury sê hy glo Wilder sal weer teen hom wil veg. Die nuwe kampioen is ook oortuig daarvan dat daar baie belangstelling in so 'n geveg sal wees.
Twee Britte, Tyson Fury en Anthony Joshua (bo) is nou die groot menere in die swaargewigafdeling. Foto: Getty Images
Eddie Hearn, Anthony Joshua se promotor, stem egter nie saam met Fury nie. Hy voel Fury het Wilder so oorheers dat dit nie nodig is vir nog 'n geveg tussen die twee boksers nie.
Hearn wil hê Fury moet teen Joshua boks sodat daar net een swaargewigkampioen in die wêreld kan wees.
Joshua is die kampioen van die Wêreldboksvereniging, Wêreldboksorganisasie, Internasionale Boksorganisasie en die Internasionale Boksfederasie.